L’Ajuntament convoca els Premis a l’Ús del Valencià en el Comerç i les Xarxes Socials
2025-07-24

L’Ajuntament de Burjassot, des de la Regidoria de Promoció del Valencià que dirigix Estefanía Ballesteros i a través d’AVIVA Burjassot, ha convocat una nova edició dels seus guardons per a fomentar l’ús del valencià en diferents àmbits. Ho ha fet amb la convocatòria dels II Premis a l’Ús del Valencià en les Xarxes Socials i els VI Premis a l’Ús del Valencià en el Comerç.

Les dos convocatòries s’han publicat en el Butlletí Oficial de la Província (BOP), amb data 3-07-2025, i el període per a la presentació de sol·licituds queda establit en 15 dies hàbils a partir de l’endemà de la seua publicació, és a dir, del 4 al 24 de juliol. Les sol·licituds hauran de presentar-se a través de la Seu Electrònica de l’Ajuntament de Burjassot.

Als II Premis a l’Ús del Valencià en les xarxes socials podran optar les associacions legalment constituïdes del municipi, inscrites en el Registre Municipal, que hagen dut a terme activitats de promoció del valencià mitjançant publicacions en xarxes socials entre l’1 de gener i el 30 de juny de 2025. Les xarxes contemplades en la convocatòria són Facebook, Instagram, X (antic Twitter) i YouTube.

Es concediran huit premis, amb una dotació total de 4.000 euros, que oscil·laran des dels 800 euros del primer premi fins als 250 euros de l’octau. L’objectiu d’esta convocatòria és visibilitzar i promoure l’ús social del valencià en els entorns digitals, en línia amb el Reglament Municipal de Normalització Lingüística, que té entre els seus fins normalitzar i fomentar l’ús de la llengua pròpia en tots els àmbits de la vida ciutadana.

En el cas dels VI Premis a l’Ús del Valencià en el comerç, guardons dirigits al sector comercial, podran participar empreses, comerços, servicis, indústries i professionals legalment constituïts del municipi que hagen desenrotllat accions de promoció del valencià entre l’1 de juliol de 2024 i el 30 de juny de 2025. Estes accions poden incloure cartelleria, retolació, material imprés (albarans, bosses, factures, dissenys…), així com l’ús de noves tecnologies com a pàgines web, vídeos o xarxes socials en valencià.

També en esta categoria es concediran huit premis, amb quanties que van dels 800 als 250 euros, fins a aconseguir els 4.000 euros de dotació total.

Tota la informació relativa a les dos convocatòries, així com l’accés a les bases completes i a la tramitació electrònica, està disponible en el Portal de Transparència de l’Ajuntament de Burjassot.